En tur til vindmølletestcentret i Østerild tog omkring middagstid en uventet drejning for to drenge og deres bedstemor. Drengene på otte og elleve år blev fanget inde i en af besøgscentrets udstillingsmøller og var der i mere end en time, før de kom ud. Det oplyser Midt- og Vestjyllands Politi. - Bedstemoren stod uden for og måtte tilkalde hjælp, fordi drengene ikke kunne komme ud, siger vagtchef Henrik Nielsen. Dør gik i baglås Fire mand fra Nordjyllands Beredskab ankom til testcentret for at få døren op - dog uden held. - De tilkadte en stigevogn, og mens de ventede på den, sprang døren pludselig op af sig selv, og drengene kom ud, siger Henrik Nielsen. Ifølge vagtchefen har opsynsmanden ved testcentret oplyst, at døren ikke burde kunne låse på den måde. De skal nu ud og kigge på den, så det ikke sker igen. I besøgscentret er der et udsigtstårn, som er lavet af en bundsektion fra en Vestas-vindmølle, så man kan se, hvordan en mølle ser ud indefra. Det var her drengene blev låst inde. De to drenge og bedstemoren er fra Thisted.

Opsummering:
På en tur til testcentret i Østerild blev to drenge fanget inde i en vindmølle i over en time. Deres bedstemor tilkaldte hjælp fra den anden side.